**Reguleringsplan for Hurum pukk AS**

## Forslag til reguleringsbestemmelser21. juni 2022

PlanID 3025 2017 05

# **Planens hensikt**

Hensikten med reguleringsplanen er å legge til rette for langsiktig drift og utvidelse av Hurum pukkverk, ut fra hensyn til god ressursutnyttelse og minst mulig miljøulemper.

# **Bestemmelser til arealformål**

## Bebyggelse og anlegg (§ 12-5 nr. 1)

### Fellesbestemmelser for områder avsatt til område for råstoffutvinning (BSM)

Dersom det under anleggsarbeider treffes på automatisk fredete kulturminner, eksempelvis i form av helleristninger, brent leire, keramikk, flint, groper med trekull og/eller brent stein etc., skal arbeidet øyeblikkelig stanses og Fylkeskonservatoren varsles, jf. Lov om kulturminner av 9. juni 1978 nr. 50, § 8.

Støy fra virksomheten skal ikke overskride grenseverdiene angitt i retningslinje T-1442 -2021. Pukkverket skal ha installert vanningsanlegg for å dempe støv. Rystelser fra sprengninger skal ikke overstige grenseverdier angitt i NS 8141. Sprenging skal varsles i samsvar med sikkerhetsbestemmelser.

Avrenning av vann fra uttaksområdene skal samles i sedimenteringsbasseng med tilstrekkelig kapasitet (område BSM 4 og 5). Vannkvaliteten i utløpsbekken fra driftsområdet skal overvåkes med årlig vannprøve. Tiltakshaver er ansvarlig for at prøvetaking utføres. Det tillates ikke utslipp av mer enn 50 mg suspendert stoff pr liter vann. Prøveresultater skal rapporteres til kommunen.

Driften skal være i samsvar med øvrige krav i forurensningsforskriften kap. 30. Driften skal følge godkjent driftsplan og driftskonsesjon gitt av Direktoratet for Mineralforvaltning (DMF). Direktoratet fører tilsyn med driften.

### Område BSM 1 og 2

I området for steinbrudd kan det foretas uttak, knusing av stein og lagring av ferdigvarer.

Hvert palletrinn skal fortløpende, og senest 2 år etter avsluttet uttak bli tilført stedegne avdekkingsmasser og det legges til rette for naturlig vegetasjonsetablering. Overskuddsmasser kan benyttes til å sikre og istandsette overgangen i nederste uttaksnivå mot bruddvegg. Den endelige bruddveggen skal avsluttes med palletrinn. Ved endelig avslutning og istandsetting tillates pallehøyder på maksimalt 15 meter. Hyllebredde skal være 12 meter.

Det tillates ikke oppført permanente bygninger eller anlegg i området. Det tillates tre mobile containere innenfor områdene til kontor, verksted og lager.

Drift skal begrenses innenfor tidsrommet mandag – fredag fra klokka 0700 – 1900. Sprenging skal bare skje mandag – fredag mellom kl. 0700 og 1600. Transport inn og ut av pukkverket, samt salg av ferdigvarer, kan også finne sted lørdager mellom 0800 – 1300.

Det skal for Nedre Husebykollen nr. 8, 14 og 18 gjennomføres støvmålinger i henhold til forurensningsforskriften § 30-9. Støvnedfallsmålinger målt i 30-dagers intervaller skal vare i minst ett år, og skal ikke avsluttes før målingen dokumenterer at kravene i §30-5 overholdes.

Det skal utarbeides plan for avslutning av pukkverksdriften. Området skal tilbakeføres med rene masser som ikke skal inneholde miljøskadelige stoffer. Området skal beplantes med stedegne arter og utformes med naturlige overganger til omkringliggende terreng.

### Område BSM 1, eksisterende bruddområde

Det tillates uttak ned til kote 92.

Det tillates mottak av rene masser for foredling til gjen- eller ombruk og for oppfylling til omkringliggende opprinnelig terreng, jf pkt 2.1.2. Tiltakshaver skal etablere mottakskontroll som dokumenterer mottatt volum, hvor massene kommer fra og at de ikke er forurenset. Eventuelt etablerte skadelige fremmede arter skal bekjempes, slik at området ikke blir en kilde for spredning av svartelistede arter.

Området skal være inngjerdet mot Husebyveien og ha låsbar port.

Området langs veien skal forskjønnes med stedegen vegetasjons som hinder innsyn til driftsområdet.

### Område BSM 2, nytt/utvidet brudd

Det tillates uttak ned til kote 92.

### Område BSM 3, serviceområde for bruddområdet

Innenfor området tillates mellomlagring av masser, bygninger tilknyttet driften av bruddet, og oppstilling av maskiner mm. Det tillates maksimalt 2200 m2 BRA innenfor området. Maksimal byggehøyde er 10 meter over gjennomsnittlig planert terreng rundt fasaden.

Bygninger skal plasseres minimum 12,5 meter fra senterlinje mot Husebyveien, og for øvrig minst 4 meter fra eiendomsgrense i tråd med de generelle bestemmelsene i plan- og bygningsloven.

Området langs veien skal forskjønnes med stedegen vegetasjon som hinder innsyn til driftsområdet.

### Områdene BSM 4 og 5, områder for miljøtiltak mm

Innenfor områdene tillates ikke mineraluttak

I område **BSM 4** skal det opparbeides bekk med sedimenteringsbasseng før påslipp til basseng i område BSM 5.

I område **BSM 5** skal det opparbeides sedimenteringsbasseng før påslipp til bekk.

Området langs veien skal forskjønnes med stedegen vegetasjons som hinder innsyn til driftsområdet.

## Samferdselsanlegg (§ 12-5 nr 2), veigrunn

Kjørevei SKV1, Husebyveien, er offentlig kjørevei.

Kjørevei SKV2, omlegging av Nedre Husebykollen, er felles atkomst til eiendommene gnr 346, bnr 36 og 37.

Annen veigrunn SVG skal opparbeides for vegetasjonsetablering og tilpasning til terrenget utenfor. I området skal det settes opp sikringsgjerde mot bruddområdet (BSM2).

## Grønnstruktur (§ 12-5 nr 3), vegetasjonsskjerm

I områdene GV1, 2, 3 og 4 skal terreng og vegetasjon bevares. Vegetasjon kan skjøttes for å opprettholde skjerming mot bruddet. I områdene GV1, GV3 og GV4 skal det settes opp sikringsgjerde mot bruddområdet (BSM 1 og 2).

# Rekkefølgebestemmelser

## Utbedring av krysset Husebyveien X fv 281

Før arbeider i område BSM2 starter, skal utbedring av krysset Husebyveien x fv 281 (område SKV1) og omlegging av Nedre Husebykollen (område SKV2) være gjennomført.

## Vannbehandling i BSM4

Før oppstart av arbeid innenfor BSM2 skal det opparbeides bekk med sedimenteringsbasseng, før påslipp til basseng i område BSM5.

## Vannbehandling i BSM5

Før oppstart av arbeid innenfor BSM2 skal det opparbeides sedimenteringsbasseng før påslipp til bekk.

## Omlegging av adkomstvei til hytter, Nedre Huebykollen

Flytting av hytteveien til eiendommene: gnr 346, bnr 36 og 37 tillates ikke før det er foreligger en gjensidig avtale mellom berørte hytteeier og tiltakshaver. Berørte hytteeiere og tiltakshaver skal gjennom dialog komme frem til en alternativ løsning.

## Sikring av uttaksområdet

Før oppstart av arbeid innenfor BSM2 skal det oppføres permanent stålgjerde rundt uttaksområdene i BMS1 og BMS2. Gjerden skal være sammenhengende med en høyde og tetthet som hindrer at vilt og uvedkomne kan ta seg inn til bruddkanten. Gjerde skal plassers skånsomt i terrenget og med en hensiktsmessig avstand fra uttaksgrensen.